CELEX: 
Language: sl
Date: 2020-08-31 00:00:00
Title: DELEGIRANA UREDBA KOMISIJE (EU) …/… o spremembi člena 25 Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi glede barv po naročilu

EVROPSKA
                           KOMISIJA

                                                  Bruselj, 31.8.2020
                                                  C(2020) 5759 final

                    DELEGIRANA UREDBA KOMISIJE (EU) …/…

                                     z dne 31.8.2020

     o spremembi člena 25 Uredbe (ES) št. 1272/2008 Evropskega parlamenta in Sveta o
        razvrščanju, označevanju in pakiranju snovi ter zmesi glede barv po naročilu

                                 (Besedilo velja za EGP)

SL                                                                                     SL
 ---pagebreak---                                  OBRAZLOŽITVENI MEMORANDUM

     1.       OZADJE DELEGIRANEGA AKTA
     V skladu s členom 45(1) Uredbe (ES) št. 1272/2008 so imenovani organi držav članic
     odgovorni za prejemanje informacij o nevarnih zmeseh, ki jih uvozniki in nadaljnji uporabniki
     dajo v promet. Z Uredbo Komisije (EU) 2017/542 je bila Uredba (ES) št. 1272/2008
     spremenjena tako, da je bila dodana priloga, s katero so se uskladile informacije, ki jih je treba
     zagotoviti v zvezi z zagotavljanjem nujne zdravstvene pomoči („Priloga VIII“)1.
     Priloga VIII je bila sprejeta marca 2017. Po njenem sprejetju so države članice in interesne
     strani iz zadevnega industrijskega sektorja zaradi resnih pomislekov o izvedljivosti pozvale k
     spremembi Priloge VIII pred rokom za izpolnitev zahtev2. Komisija je naročila študijo za
     oceno upravičenosti trditev in vpliva na nosilce dolžnosti ter sklenila, da je sprememba
     Priloge VIII dejansko potrebna. S to spremembo bi bila uredba spremenjena drugič, saj je bila
     prvič spremenjena z Uredbo (EU) 2020/11, ki je preložila rok za izpolnitev zahtev za zmesi za
     potrošniško uporabo in katere cilj so bili racionalnejša razlaga pravil, izboljšanje notranje
     skladnosti in ublažitev nekaterih nenamernih posledic, ki so postale očitne šele po sprejetju
     Uredbe (EU) 2017/542.
     Komisija zdaj predlaga, da se v členu 25 doda odstavek (8) in spremeni Priloga VIII k Uredbi
     (ES) št. 1272/2008, kar bi rešilo težave z izvedljivostjo.
     V skladu s pooblastili, določenimi v Uredbi (ES) št. 1272/2008, kakor je bila spremenjena z
     Uredbo (EU) 2019/1243, in zlasti členom 53c Uredbe, Komisija sprejme ločen delegirani akt
     za vsako pooblastilo, ki je preneseno nanjo. Ker sta pooblastili za spremembo člena 25 in
     Priloge VIII različni, Komisija predlaga dva ločena delegirana akta.
     Ta predlagani akt v člen 25 dodaja odstavek (8), ki določa rešitev za barve po naročilu. Akt je
     le del rešitve, in sicer gre za posledice za obveznosti označevanja iz člena 25 Uredbe (ES) št.
     1272/2008, ki izhajajo iz dejstva, da ni treba ustvariti enoličnega identifikatorja formule (UFI)
     za barve po naročilu. Dejstvo, da ni treba ustvariti UFI za barve po naročilu, je drugi del
     rešitve in je določeno v Delegirani uredbi Komisije (EU) YYYY/XXX [C(2020) 5759].

     2.       POSVETOVANJA PRED SPREJETJEM AKTA
     V skladu s členom 53a(4) Uredbe (ES) št. 1272/2008 so s strokovnjaki, ki so jih imenovale
     posamezne države članice, potekala posvetovanja v ustrezni strokovni skupini CARACAL
     [pristojni organi za uredbi REACH in CLP (E02385)] skladno s pravili Medinstitucionalnega
     sporazuma o boljši pripravi zakonodaje z dne 13. aprila 20163.
     Poleg tega je bila objavljena pobuda za povratne informacije v obdobju od 12. maja 2020 do
     9. junija 2020 z naslovom „Uvedba zahtev za označevanje barv po naročilu, pomembnih za
     centre za zastrupitve“ (Introducing labelling requirements for bespoke paints relevant for
     poison            centers)         (https://ec.europa.eu/info/law/better-regulation/have-your-
     say/initiatives/12315-Amending-Regulation-EC-No-1272-2008-as-regards-supplemental-

     1
            UL L 78, 23.3.2017, str. 1.

     2
            Na primer vplivi velike spremenljivosti sestave zmesi zaradi naravnega izvora sestavin, težave pri
            poznavanju točne sestave izdelkov v primerih, ki vključujejo kompleksne dobavne verige, ter učinek
            več dobaviteljev sestavin zmesi z enakimi tehničnimi lastnostmi in nevarnostmi.

     3
            UL L 123, 12.5.2016, str. 1.

SL                                                      1                                                        SL
 ---pagebreak---      labelling-information-for-emergency-health-response). Prejete povratne informacije javnosti
     so povzete v nadaljevanju.
     Komisija je prejela 46 pripomb posameznikov in organizacij, ki so večinoma povezani s
     kemijsko industrijo ter imajo večinoma prebivališče ali sedež v Evropi.
     Natančneje, veliko večino pripomb so predložile interesne strani iz zadevnega industrijskega
     sektorja (92 % pripomb so prispevali podjetja in poslovne organizacije/združenja), 8 %
     pripomb pa so predložili drugi subjekti (4 % državljani EU, 2 % nevladne organizacije in 2 %
     drugi).
     V pripombah so na splošno odločno podprli predlagani akt in navedli, da je bil dosežen velik
     napredek pri iskanju uporabne rešitve za barve po naročilu.
     Velika večina pripomb se je nanašala na zahtevo za preložitev prvega roka za izpolnitev
     zahtev (1. januar 2021), določenega v Delegirani uredbi Komisije (EU) YYYY/XXX
     [C(2020) 5759]. Razlogi, ki so jih navedli za to zahtevo, so bili veliko število zmesi, ki naj bi
     jih bilo treba prijaviti, zamuda pri sprejetju tega akta zaradi COVID-19 v primerjavi s
     prvotnim časovnim razporedom in posledična nezmožnost sprejetja tega akta pred določenim
     obdobjem poleti, ko akta ni mogoče predložiti Evropskemu parlamentu in Svetu4, pomislek,
     da potrebna orodja IT, ki jih je razvila ECHA in katerim mora industrija prilagoditi svoje
     sisteme, morda ne bodo pravočasno pripravljena, ter pomislek, da bi lahko sistemi IT držav
     članic utrpeli morebitne kršitve varnosti, če ne bodo pravočasno pripravljeni.
     Komisija ne namerava preložiti roka za izpolnitev zahtev (1. januar 2021), saj je Evropska
     agencija za kemikalije (v nadaljnjem besedilu: Agencija) že aprila 2019 pripravila in objavila
     obrazec za predložitev v skladu z delom C Priloge VIII. Poleg tega je razvila in vzpostavila
     zbirko podatkov z možnostjo iskanja, ki deluje od novembra 2019.
     Kar se tiče pripravljenosti sistemov IT držav članic, poteka priprava na dostop do zbirke
     podatkov z možnostjo iskanja za vse države članice, ki so se odločile za uporabo te zbirke, po
     načrtu. Države članice dobijo dostop do zbirke podatkov z možnostjo iskanja le, če
     izpolnjujejo vse varnostne zahteve, zato pomisleki v zvezi s kršitvami varnosti niso
     utemeljeni.
     Komisija ocenjuje, da je obdobje zamude, nastalo zaradi COVID-19 in posledične
     nezmožnosti sprejetja tega akta pred določenim obdobjem poleti, ko akta ni mogoče predložiti
     sozakonodajalcema, trajalo približno dva meseca in pol. Po mnenju Komisije pa to ne
     upravičuje preložitve roka za izpolnitev zahtev.
     V povratnih informacijah je bilo izpostavljeno, da je treba znatno število zmesi prijaviti od 1.
     januarja 2021. Upoštevati bi bilo treba, da je Priloga VIII zgolj uskladila obliko za predložitev
     in da obveznosti glede predložitve iz člena 45 veljajo že od začetka veljavnosti Uredbe (ES)
     št. 1272/2008. V Uredbi (EU) 2017/542 je za zmesi, ki so bile že prijavljene v okviru
     obstoječih nacionalnih sistemov, predvideno prehodno obdobje do 1. januarja 2025, ki se
     lahko uveljavlja za zmesi, ki so že dane v promet.
     V zvezi z uvedbo člena 25(8) so bile podane pripombe, da ni določen prag koncentracije za
     navajanje UFI na embalaži barv po naročilu za nevarne zmesi, ki jih ta embalaža vsebuje, in
     predlagan je bil prag v višini 10 %. O tem je med svojimi posvetovanji razpravljala tudi
     zgoraj navedena strokovna skupina in sklenila, da je za zagotovitev ustrezne nujne
     zdravstvene pomoči potreben precej nižji prag. Zdaj je v veljavi prag koncentracije 0,1 %, kar
     je skladno s pragom za identifikacijo nevarnih sestavin v prijavi.

     4
            UL L 123, 12.5.2016, str. 1.

SL                                                  2                                                    SL
 ---pagebreak---      V zvezi z drugim pododstavkom 25(8), ki za etiketo na barvi po naročilu določa obveznost
     navedbe koncentracije zmesi z enoličnim identifikatorjem formule, če je ta višja od 5 %, so
     interesne strani iz zadevnega industrijskega sektorja predlagale povečanje praga na 10 %, s
     čimer bi se ustrezno zaščitile zaupne poslovne informacije. O tem je med svojimi
     posvetovanji razpravljala tudi zgoraj navedena strokovna skupina in sklenila, da je treba
     ohraniti omejitev, ki je bila določena, da se zagotovi ustrezna nujna zdravstvena pomoč, zlasti
     ob upoštevanju, da je večina barv formulirana s koncentracijo manj kot 5 % na barvilno
     sestavino. Ker osnutek besedila že omogoča navedbo določenega območja koncentracije
     namesto specifične koncentracije, Komisija meni, da je znatno zmanjšana možnost obratnega
     inženiringa kemijske sestave zmesi in da predložene trditve niso dovolj utemeljene, da bi
     upravičile dodatno zmanjšanje stopnje varnosti.
     Nadaljnji predlogi so se nanašali na razširitev opredelitve pojma „barva po naročilu“ na
     „barvne zmesi po naročilu“ na podlagi tretjega pododstavka člena 25(8) in pododstavka (5)
     oddelka 2.4 dela A Priloge VIII, da se omogoči uporaba odstopanja za vse barvne zmesi po
     naročilu. Komisija meni, da je treba razlikovati med zmesmi, katerih namen je dodajanje
     barve, in barvnimi zmesmi. Barvne zmesi se ne morejo uvrstiti pod opredelitev „barva“.
     Predloženi niso bili nobeni tržni podatki ali podatki o incidentih glede drugih barvnih zmesi
     po naročilu, zato bi bila razširitev opredelitve brez kakršnih koli podpornih podatkov
     neutemeljena.
     V nadaljnjih pripombah je predlagano črtanje sklicevanja na „omejene količine“ v opredelitvi
     pojma „barva po naročilu“. Komisija meni, da je ta specifikacija potrebna za jasno opredelitev
     koncepta barve po naročilu, saj bi brez nje lahko dali na trg neomejeno količino barv po
     naročilu, kar bi privedlo do drugačnega scenarija tveganja. Hkrati bi bila vsaka omejitev, ki bi
     se določila, samovoljna in neutemeljena, saj bi morala opredelitev ustrezati različnim
     scenarijem.
     Poleg tega je bila predlagana vključitev „industrijskih barv in črnil po naročilu“ v opredelitev
     barv po naročilu na podlagi tretjega pododstavka člena 25(8) in pododstavka (5) oddelka 2.4
     dela A Priloge VIII, ob upoštevanju da se barve za niansiranje ali barve mešajo na prodajnem
     mestu tudi za industrijski segment. Glede na pomanjkanje dokazov, da je odstopanje za take
     barve potrebno, in zaradi pozne vložitve zahteve Komisija meni, da razširitev odstopanja ni
     upravičena. O zadevah, povezanih z barvami po naročilu, je med svojimi posvetovanji
     razpravljala tudi zgoraj navedena strokovna skupina in večina strokovnjakov poenostavitve ni
     želela razširiti na kakršen koli način.
     V nekaterih pripombah je bila izražena želja, da se zagotovi večja prožnost pri navajanju
     enoličnega(ih) identifikatorja(-ev) formule (UFI) na drugih delih embalaže (na primer na
     pokrovčku) namesto v razdelku za dodatne informacije na etiketi ali embalaži, ki je na istem
     mestu kot drugi elementi etikete v skladu s členom 29(4a) in oddelkom 5.3. dela A Priloge
     VIII. Komisija meni, da sedanje določbe omogočajo dovolj prožnosti glede razvrstitve
     informacij o UFI na etiketi.

     3.      PRAVNI ELEMENTI DELEGIRANEGA AKTA
     Pravni akt spreminja Uredbo (ES) št. 1272/2008. Pravna podlaga te delegirane uredbe je člen
     53(1) Uredbe (ES) št. 1272/2008.

SL                                                  3                                                   SL
 ---pagebreak---                             DELEGIRANA UREDBA KOMISIJE (EU) …/…

                                                 z dne 31.8.2020

         o spremembi člena 25 Uredbe (ES) št. 1272/2008 Evropskega parlamenta in Sveta o
            razvrščanju, označevanju in pakiranju snovi ter zmesi glede barv po naročilu

                                            (Besedilo velja za EGP)

     EVROPSKA KOMISIJA JE –
     ob upoštevanju Pogodbe o delovanju Evropske unije,
     ob upoštevanju Uredbe (ES) št. 1272/2008 Evropskega parlamenta in Sveta z dne 16.
     decembra 2008 o razvrščanju, označevanju in pakiranju snovi ter zmesi, o spremembi in
     razveljavitvi direktiv 67/548/EGS in 1999/45/ES ter spremembi Uredbe (ES) št. 1907/20065,
     in zlasti člena 53(1) Uredbe,
     ob upoštevanju naslednjega:
     (1)    Z Uredbo Komisije (EU) 2017/5426 je bila Uredba (ES) št. 1272/2008 spremenjena
            tako, da so bile dodane določene zahteve za predložitev informacij v zvezi z
            zagotavljanjem nujne zdravstvene pomoči in vključitev „enoličnega identifikatorja
            formule“ (UFI) v dodatne informacije, navedene na etiketi nevarne zmesi. Uvozniki in
            nadaljnji uporabniki morajo začeti izpolnjevati zahteve postopoma, v skladu z več roki
            za izpolnitev zahtev, ki so odvisni od uporabe, za katero je zmes dana v promet.
     (2)    V sektorju barv je bila izražena posebna zaskrbljenost glede izvedljivosti zahtev za
            nujno zdravstveno pomoč v primeru barv, formuliranih v omejenih količinah in
            narejenih po meri za posameznega potrošnika ali strokovnega uporabnika na
            prodajnem mestu. Da bi se zadovoljilo povpraševanje potrošnikov po zelo posebnih
            barvnih odtenkih, se lahko od formulatorjev zahteva, da formulirajo in dobavijo barve
            s skoraj neomejenim številom različnih sestav. Tako bi morali formulatorji, da bi
            ravnali skladno z zahtevami za nujno zdravstveno pomoč, bodisi predložiti informacije
            in vnaprej ustvariti UFI za izredno veliko število barv vseh možnih barvnih
            kombinacij, od katerih številne dejansko ne bi bile nikoli dobavljene, bodisi preložiti
            rok za vsako dobavo na prodajnem mestu, dokler informacije ne bi bile predložene in
            ustvarjeni UFI. Oba pristopa bi nesorazmerno obremenila sektor barv po naročilu.
     (3)    Da bi se izognili nesorazmernemu upravnemu bremenu, zlasti za mala in srednja
            podjetja, je treba zahteve za barve po naročilu spremeniti z Delegirano uredbo
            Komisije (EU) YYYY/XXX [Urad za publikacije: vstaviti sklic na Delegirano uredbo
            Komisije... o spremembi Uredbe (ES) št. 1272/2008 Evropskega parlamenta in Sveta o
            razvrščanju, označevanju in pakiranju snovi ter zmesi zaradi lažje izvedljivosti zahtev
            po informacijah, povezanih z zagotavljanjem nujne zdravstvene pomoči,
            C(2020) 5759], da se zagotovi možnost izvzetja barv po naročilu iz obveznosti

     5
             UL L 353, 31.12.2008, str. 1.
     6
             Uredba Komisije (EU) 2017/542 z dne 22. marca 2017 o spremembi Uredbe (ES) št. 1272/2008
             Evropskega parlamenta in Sveta o razvrščanju, označevanju in pakiranju snovi ter zmesi, z dodajanjem
             priloge o usklajenih informacijah v zvezi z zagotavljanjem nujne zdravstvene pomoči (UL L 78,
             23.3.2017, str. 1).

SL                                                       4                                                          SL
 ---pagebreak---             obveščanja iz Priloge VIII k Uredbi (ES) št. 1272/2008 in iz obveznosti iz navedene
            priloge, da je treba ustvariti UFI. Da pa bi centri za zastrupitve lahko zagotovili
            ustrezno nujno zdravstveno pomoč, morajo v navedenem primeru za posamezne zmesi
            v barvah po naročilu še naprej veljati vse zahteve iz Priloge VIII.
     (4)    Glede na navedeno je primerno spremeniti člen 25 Uredbe (ES) št. 1272/2008, da se za
            barve po naročilu, za katere niso bile sporočene nobene informacije in ustvarjen noben
            ustrezen UFI, določi pravilo, po katerem se na etiketi barve po naročilu navedejo UFI
            vseh zmesi, ki jih barva po naročilu vsebuje. Poleg tega je treba v primeru, če je
            koncentracija zmesi z UFI, ki jo vsebuje barva po naročilu, višja od 5 %, to
            koncentracijo vključiti v dodatne informacije, navedene na etiketi barve po naročilu,
            saj obstaja večja verjetnost, da bodo zmesi v takšnih koncentracijah v barvah po
            naročilu pomembne za nujno zdravstveno pomoč.
     (5)    Ker se bliža rok za izpolnitev zahtev za zmesi za potrošniško in strokovno uporabo (1.
            januar 2021), določen v Prilogi VIII k Uredbi (ES) št. 1272/2008, in ker ta uredba
            omogoča vsem sektorjem, da se uskladijo z navedeno prilogo, bi morala ta uredba
            začeti veljati čim prej.
     (6)    Uredbo (ES) št. 1272/2008 bi bilo zato treba ustrezno spremeniti –
     SPREJELA NASLEDNJO UREDBO:

                                                Člen 1
     V členu 25 Uredbe (ES) št. 1272/2008 se doda naslednji odstavek:
             „8. V primeru barve po naročilu, za katero ni bila opravljena nobena predložitev v
             skladu s Prilogo VIII in ni bil ustvarjen noben ustrezen enolični identifikator
             formule, se enolični identifikatorji formule za vse zmesi, ki jih barva po naročilu
             vsebuje v koncentraciji več kot 0,1 % in za katere velja obveznost prijave v skladu s
             členom 45, vključijo v dodatne informacije na etiketi barve po naročilu, kjer se
             navedejo skupaj in v padajočem vrstnem redu glede na koncentracijo zmesi v barvi
             po naročilu v skladu z določbami iz oddelka 5 dela A Priloge VIII.
             V primeru iz prvega pododstavka, ko je koncentracija zmesi z enoličnim
             identifikatorjem formule v barvi po naročilu višja od 5 %, se v skladu z oddelkom
             3.4 dela B Priloge VIII v dodatnih informacijah na etiketi barve po naročilu navede
             tudi koncentracija te zmesi poleg njenega enoličnega identifikatorja formule.
             Za namene tega odstavka „barva po naročilu“ pomeni barvo, ki je formulirana v
             omejenih količinah in narejena po meri za posameznega potrošnika ali strokovnega
             uporabnika na prodajnem mestu z niansiranjem ali mešanjem barv.“

                                                Člen 2
     Ta uredba začne veljati dan po objavi v Uradnem listu Evropske unije.

SL                                                5                                                  SL
 ---pagebreak---      Ta uredba je v celoti zavezujoča in se neposredno uporablja v vseh državah članicah.
     V Bruslju, 31.8.2020

                                                Za Komisijo
                                                Predsednica
                                                Ursula VON DER LEYEN

SL                                                 6                                        SL